Diari Oficial de la Generalitat Valenciana


Sumari del DOGV 8546, del 13-05-2019 (2019/4595)

RESOLUCIÓ de 2 de maig de 2019, del director general de Relacions amb les Corts, per la qual es publica el conveni entre la Generalitat, a través de la Presidència, i l'Ajuntament de València pel qual es delega a aquest ajuntament la competència per a la tramitació i la resolució de procediments sancionadors per la comissió d'infraccions greus i molt greus en matèria d'espectacles públics, activitats recreatives, activitats socioculturals i establiments públics, i la revisió administrativa dels actes administratius que s'hi deriven.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8546

Data del DOGV
:   13-05-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/4595


Data del document
:   02-05-2019

Organisme emissor
:   Presidència de la Generalitat

Tipus de document
:   Resolució

Anàlisi jurídica

RESOLUCIÓ de 2 de maig de 2019, del director general de Relacions amb les Corts, per la qual es publica el conveni entre la Generalitat, a través de la Presidència, i l'Ajuntament de València pel qual es delega a aquest ajuntament la competència per a la tramitació i la resolució de procediments sancionadors per la comissió d'infraccions greus i molt greus en matèria d'espectacles públics, activitats recreatives, activitats socioculturals i establiments públics, i la revisió administrativa dels actes administratius que s'hi deriven. [2019/4595]  
La Generalitat, a través de la Presidència, i l'Ajuntament de València han subscrit, prèvia tramitació reglamentària, el dia 4 d'abril de 2019, el conveni pel qual es delega a aquest ajuntament la competència per a la tramitació i la resolució de procediments sancionadors per la comissió d'infraccions greus i molt greus en matèria d'espectacles públics, activitats recreatives, activitats socioculturals i establiments públics, i la revisió administrativa dels actes administratius que s'hi deriven, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 30 d'abril de 2019 i número 300/2019, procedeix la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 2 de maig de 2019.- El director general de Relacions amb Les Corts: Antonio Torres Salvador.  
  
  
Conveni de col·laboració entre la Generalitat, a través de la Presidència, i l'Ajuntament de València pel qual es delega a aquest ajuntament la competència per a la tramitació i la resolució de procediments sancionadors per la comissió d'infraccions greus i molt greus en matèria d'espectacles públics, activitats recreatives, activitats socioculturals i establiments públics, i la revisió administrativa dels actes administratius que s'hi deriven.  
  
València, 4 d'abril de 2019  
  
D'una banda, en representació de la Generalitat, Ximo Puig i Ferrer, president de la Generalitat, en virtut de les competències que li atribueix el Decret 151/2015, de 18 de setembre, del Consell, pel qual s'aprova el reglament orgànic i funcional de la Presidència, i autoritzat per a la firma del present conveni per acord del Consell de data 1 de març de 2019.  
D'altra banda, en representació de l'ajuntament de València, Joan Ribó i Canut, alcalde de València, d'acord amb l'article 124.4.a) de la Llei 7/1985, de 2 d'abril, reguladora de les bases del règim local, assistit pel secretari general de l'Administració Municipal Francisco Javier Vila Biosca, per a la firma del present conveni, aprovat per l'acord de la Junta de Govern Local de data 28 de març de 2019.  
  
  
MANIFESTEN  
Primer. Que la Llei 40/2015, d'1 d'octubre, de règim jurídic del sector públic, es refereix en l'article 47.2 als convenis interadministratius firmats entre dos o més administracions públiques per a l'exercici de competències pròpies o delegades.  
Així mateix, en l'article 48.1, la dita llei declara que les administracions públiques, els seus organismes públics i entitats de dret públic vinculats o dependents i les universitats públiques, en l'àmbit de les seues competències respectives, podran subscriure convenis amb subjectes de dret públic i privat, sense que això puga suposar cessió de la titularitat de la competència.  
Segon. Que l'article 146 de la Llei 8/2010, de 26 de juny, de règim local de la Comunitat Valenciana, contempla la possibilitat de delegar, en virtut de llei de Les Corts, amb subjecció als requisits i condicions establides en la legislació bàsica estatal, l'execució de funcions i competències en aquelles entitats locals de la Comunitat Valenciana que pels seus mitjans puguen assumir-les, assegurant la deguda coordinació i eficàcia en la prestació dels serveis.  
Tercer. Que l'article 56 de la Llei 14/2010, de 3 de desembre, de la Generalitat, d'espectacles públics, activitats recreatives i establiments públics, estableix que la competència per a incoar, instruir i resoldre els procediments sancionadors per infraccions greus i molt greus correspon a l'administració autonòmica, però es preveu que podrà ser objecte de delegació als ajuntaments que així ho sol·liciten i complisquen amb els requisits generals exigibles en la legislació reguladora del règim local per a obtenir la delegació, la qual també pot incloure els recursos de revisió d'aquells.  
Quart. Que la Llei 7/1985, de 2 d'abril, reguladora de les bases del règim local, en l'article 27, arreplega la possibilitat que l'Estat o les comunitats autònomes puguen delegar en els municipis l'exercici de les seues competències i, en l'apartat 3 d'aquest precepte, assenyala que les competències susceptibles de delegació podran ser, entre altres, la comunicació, l'autorització, la inspecció i la sanció dels espectacles públics, i l'article 56 de la Llei 14/2010, de 3 de desembre, en la redacció actual, també preveu la possibilitat de delegar la revisió dels actes derivats d'aquests procediments sancionadors.  
Cinqué. Que l'Ajuntament de València, mitjançant la resolució de l'Alcaldia de 19 d'abril de 2018, sol·licità a la Generalitat la delegació de la competència per a incoar, instruir i resoldre els procediments sancionadors per infraccions tipificades com greus i molt greus en la Llei 14/2010, de 3 de desembre, de la Generalitat, d'espectacles públics, activitats recreatives i establiments públics. Mitjançant la resolució de l'Alcaldia de 9 de gener de 2019, s'ha ampliat la seua sol·licitud a la revisió administrativa dels actes administratius derivats dels procediments sancionadors, de conformitat amb allò que s'ha establit per l'article 56, apartat 7, de la dita llei, en la nova redacció efectuada per la Llei 27/2018, de 27 de desembre, de mesures fiscals, de gestió administrativa i financera i d'organització de la Generalitat, així com del que disposa l'article 146 de la Llei 8/2010, de 26 de juny, de règim local de la Comunitat Valenciana, assegurant la deguda coordinació i eficàcia en la prestació dels serveis.  
En concret, la petició es fonamenta en l'existència de mitjans humans i materials, de conformitat amb l'informe del Servei de Personal de l'Ajuntament de València, de 19 de juliol de 2018, que es refereix a l'acord de la Junta de Govern Local, per a la creació de determinats llocs de treball en el Servei Central de Procediment Sancionador, amb efectes de l'1 d'octubre de 2018; així com en el fet que la major part dels expedients per faltes greus i molt greus s'incoen a partir de butlletins de denúncies de la policia local de València.  
  
Sisé. Que en l'acord de la Junta de Govern Local, de data 20 d'abril de 2018, i en la memòria econòmica aportada per l'Ajuntament de València, queda acreditat el compliment dels requisits establits en l'article 27 de la Llei 7/1985, de 2 d'abril, reguladora de les bases del règim local, en el sentit de millorar l'eficiència en la gestió dels serveis públics i contribuir a eliminar duplicitats administratives, tot això de conformitat amb la legislació d'estabilitat pressupostària i sostenibilitat financera i sense que la delegació supose una despesa major per a les administracions públiques intervinents.  
  
Per això, havent arribat ambdós parts a un acord, subscriuen el present conveni de col·laboració, de conformitat amb les següents  
  
CLÀUSULES  
  
Primera. Delegació de competències  
D'acord amb el que es preveu en l'article 146 de la Llei 8/2010, de 26 de juny, de règim local de la Comunitat Valenciana, es delega en l'Ajuntament de València la competència per a incoar, instruir i resoldre els procediments sancionadors referits a infraccions greus i molt greus regulades en la Llei 14/2010, de 3 de desembre, de la Generalitat, d'espectacles públics, activitats recreatives i establiments públics, i en la seua normativa de desplegament, incloent-hi les infraccions greus i molt greus previstes en la normativa d'espectacles taurins i festejos taurins tradicionals (bous al carrer) la comissió de les quals es produïsca en el terme municipal de la ciutat de València, així com la tramitació i resolució dels procediments de revisió i revocació relatius als actes administratius que es dicten en el curs d'aquests procediments sancionadors, inclosos els actes administratius finalitzadors d'aquells.  
  
  
Segona. Control de la delegació de competències  
El departament del Consell competent en matèria d'espectacles públics, activitats recreatives i establiments públics podrà, per a dirigir i controlar l'exercici de la competència delegada, dictar instruccions tècniques de caràcter general i recaptar, en qualsevol moment, informació sobre la gestió municipal, així com enviar comissionats i formular els requeriments pertinents per a l'esmena de les deficiències observades.  
  
A aquests efectes, l'ajuntament elaborarà i remetrà al departament competent del Consell una memòria, amb periodicitat semestral, relativa a les denúncies rebudes, els procediments incoats, els procediments resolts, els procediments caducats o arxivats sense resolució, els recursos administratius interposats i les seues resolucions, les actes o butlletins de denúncia que no hagen donat lloc a procediments sancionadors, l'import econòmic de les sancions imposades i de les cobrades per l'ajuntament, així com el cost dels mitjans personals i materials assignats per l'ajuntament per al desplegament de la competència objecte de la delegació i la justificació de la seua suficiència.  
  
  
Tercera. Recaptació de les sancions  
L'Ajuntament de València, a través dels seus òrgans competents, procedirà a la recaptació de les sancions econòmiques que impose en l'exercici de les competències delegades pel present conveni.  
  
Quarta. Comissió de seguiment  
Per al seguiment de les actuacions del present conveni, així com per resoldre els problemes d'interpretació i compliment que puguen plantejar-se, es constituirà una comissió, amb presència equilibrada entre homes i dones, i integrada per quatre membres: dos designats per l'Ajuntament de València i altres dos designats pel departament del Consell competent en matèria d'espectacles públics, activitats recreatives i socioculturals i establiments públics. La presidència de la comissió correspondrà a la persona representant del Consell que es determine en l'acord de designació del departament competent. Per la seua part, la secretaria de la comissió correspondrà a una de les persones representants de l'ajuntament.  
La comissió de seguiment es reunirà, almenys, amb periodicitat semestral, amb la finalitat de revisar i valorar la memòria a què es refereix la clàusula segona d'aquest conveni, i podrà adoptar els acords i formular les propostes que siguen necessàries per a la correcta execució d'aquest. En el supòsit de votació, i en cas d'empat, resoldrà el vot de qualitat de la persona representant del Consell que assumisca la presidència.  
L'òrgan de l'administració autonòmica a qui haurà de remetre's còpia de les actes, acords, informes i la resta d'informació que pertoque, serà la Direcció General per a l'Agència de Seguretat i Resposta a les Emergències i, en concret, al Servei d'Espectacles i Establiments Públics.  
  
Cinquena. Assignació de mitjans personals, materials i econòmics  
  
La suficiència de mitjans que declara i justifica l'Ajuntament de València, juntament amb l'atribució de les quanties derivades de la imposició de sancions pecuniàries, referida en la clàusula tercera, fa innecessària l'assignació de mitjans personals, materials i econòmics per part de la Generalitat.  
  
Sisena. Vigència i resolució  
Aquest conveni tindrà una vigència de cinc anys a computar des de la seua signatura, sense perjuí de la possibilitat de pròrroga, si així ho acorden les parts, per quatre anys més.  
Seran causes de resolució les previstes en l'article 51 de la Llei 40/2015, d'1 d'octubre, del règim jurídic del sector públic i, en tot cas:  
  
- L'incompliment de les directrius, denegació de les informacions sol·licitades, o inobservança dels requeriments formulats per la Generalitat.  
- La renúncia a la delegació degudament justificada per l'Ajuntament de València i formulada mitjançant un acord del Ple, que haurà de ser notificat al departament competent del Consell almenys amb un any d'antelació a la data d'efectivitat de la renúncia, quan, per circumstàncies sobrevingudes, no resulte possible l'acompliment de la delegació sense menyscapte de l'exercici de les seues competències pròpies.  
  
- Raons d'interés públic degudament justificades pel Consell, d'acord amb el que s'estableix en l'article 149 de la Llei 8/2010, de 23 de juny, de règim local de la Comunitat Valenciana.  
  
Setena. Publicació del conveni  
El text íntegre d'aquest conveni serà objecte de publicació, una vegada subscrit, en el Diari Oficial de la Generalitat Valenciana. Així mateix, també haurà de publicar-se en el portal de transparència de la Generalitat, GVA Oberta, així com a la pàgina web de l'Ajuntament de València, als efectes escaients.  
  
Huitena. Regla de no despesa  
L'aplicació i execució d'aquest conveni, incloent-hi a aquest efecte tots els actes jurídics que pogueren dictar-se en la seua execució i desplegament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Novena. Jurisdicció competent  
Les parts es comprometen a resoldre de manera amistosa, al si de la comissió de seguiment prevista en la clàusula quarta, qualsevol desacord que poguera sorgir en el desplegament del present conveni.  
  
En cas de conflicte, les parts se sotmeten a l'ordre jurisdiccional contenciós administratiu, de conformitat amb el que preveu la Llei 29/1998, de 14 de juliol, reguladora de la jurisdicció contenciosa administrativa.  
  
El president de la Generalitat  
Ximo Puig i Ferrer  
  
L'alcalde president de l'Ajuntament de València  
Joan Ribó i Canut  
  
El secretari general de l'Ajuntament de València  
Francisco Javier Vila Biosca